Virallinen lehti nro C 135 , 14/05/1999 s. 0140



KIRJALLINEN KYSYMYS P-2933/98 esittäjä(t): Gerhard Hager (NI) neuvostolle (24. syyskuuta 1998) Aihe: Toissijainen lainsäädäntö siirtolais- ja pakolaispolitiikassa Erinäisistä asiakirjoista käy ilmi, että neuvosto on antanut viime vuosina noin 70 säädöstä siirtolaispolitiikan alalta. Mistä yksittäisistä säädöksistä on kyse (ja voiko neuvosto liittää mukaan tiedot siitä, mistä nämä säädökset voidaan löytää)? Aiotaanko asiassa pyrkiä kattavaan lainsäädännön lähentämiseen? Mikä on neuvoston mielestä syynä siihen, että "Euroopan unionissa ei ole kyetty vaikuttamaan siirtolaisuuden todellisuuteen empiirisesti todennettavalla tavalla ja kestävästi"(1)? Missä ja miten turvapaikka-asioiden tiedotus-, selvitys- ja vaihtokeskusta (CIREA) ja rajanylitys- ja maahanmuuttoasioiden tiedotus-, tutkimus- ja tiedonvaihtokeskusta (CIREFI) koskevat tiedot ovat kansalaisten tai Euroopan parlamentin jäsenten saatavilla? Vastaus (20. ja 21. joulukuuta 1998) 1. Kuten arvoisa parlamentin jäsen tietää, neuvoston maahanmuutto- ja turvapaikka-asioissa hyväksymissä välineissä otetaan huomioon eri näkökohtia ja ne ovat merkittäviä edistysaskelia luotaessa vähitellen yhteistä strategiaa maahanmuutto- ja turvapaikka-asioissa. Luettelo maahanmuutto- ja turvapaikka-asioissa hyväksytyistä välineistä toimitetaan vertailun helpottamiseksi suoraan arvoisalle parlamentin jäsenelle. 2. Toimivaltaisissa neuvoston elimissä käsitellään parhaillaan, komission ehdotusta kolmansien maiden kansalaisten Euroopan unionin jäsenvaltioihin pääsyn sääntöjä koskevaksi yleissopimukseksi(2). Ehdotuksessa otetaan laajalti huomioon maahanmuuttopolitiikkaan liittyviä juridisia kysymyksiä. Muistutamme siitä, että neuvoston puheenjohtajavaltio Luxemburg toimitti Euroopan unionista tehdyn sopimuksen K.6 artiklan 2 kohdan mukaisesti komission ehdotuksen Euroopan parlamentille lausuntoa varten 8. joulukuuta 1997. 3. Komission toinen aloite tällä alalla koskee tilanteita, joissa valtioon saapuu erittäin suuri määrä kotiseudultaan siirtymään joutuneita henkilöitä. Aloitetta seurasi kaksi ehdotusta, nimittäin muutettu ehdotus siirtymään joutuneiden henkilöiden tilapäistä suojelua koskevaksi yhteiseksi toiminnaksi ja ehdotus tilapäisen suojelun kohteena olevien, siirtymään joutuneiden henkilöiden vastaanoton ja oleskelun yhteydessä noudatettavaa solidaarisuutta koskevaksi yhteiseksi toiminnaksi(3). Euroopan parlamenttia on kuultu myös tässä asiassa. 4. Amsterdamin sopimuksella muutettavan EY:n perustamissopimuksen IV osastossa neuvostoa kehotetaan vahvistamaan vapauteen, turvallisuuteen ja oikeuteen perustuvan alueen asteittaiseen toteuttamiseen liittyen maahanmuutto- ja turvapaikkapolitiikkaa koskevia erityistoimenpiteitä. 5. CIREFI:n ja CIREA:n asiakirjoissa olevia tietoja koskevat edellytykset on vahvistettu 20. joulukuuta 1993 tehdyssä neuvoston päätöksessä yleisön oikeudesta tutustua neuvoston asiakirjoihin(4), jota on myöhemmin muutettu 6. joulukuuta 1996 tehdyllä neuvoston päätöksellä(5). Korostamme sitä, että koska jäsenvaltiot itse toimittavat kyseiset tiedot, niitä sisältävää neuvoston asiakirjaa ei kyseisen päätöksen 4 artiklan 1 kohdan mukaisesti luovuteta, jos niiden ilmaisemisesta voi aiheutua haittaa asiakirjan luottamuksellisuuden suojelemiselle, jota jonkin kyseisessä asiakirjassa olevista tiedoista toimittaneen jäsenvaltion lainsäädäntö edellyttää (1) Siirtolais- ja pakolaispolitiikkaa koskeva strategia-asiakirja 9809/98, ASIM 170 (suomennos ainoastaan tiedoksi). (2) EYVL C 337, 7.11.1997, s. 9. (3) EYVL C 268, 27.8.1998, s. 13. (4) EYVL L 340, 31.12.1993, s. 43. (5) EYVL L 325, 14.12.1996, s. 19.